 **Pályázati felhívás**

 **2025**

**A Belügyminisztérium Gondoskodáspolitikai Tudományos Tanácsa publikációs ösztöndíjpályázatot** **hirdet** a gondoskodáspolitikai tanulmányok mesterképzésben részt vevő felsőoktatási hallgatók számára olyan egyéni kutatáson alapuló pályamunkák elkészítése céljából, amelyek a tudományos igényességgel dolgoznak fel a gondoskodáspolitika jelen felhívás szerinti valamely témakörébe tartozó kérdést, és ennek eredményeképp az ágazat számára a gyakorlatban is hasznosítható eredményt vagy javaslatot fogalmaznak meg.

**1. A pályázók köre**

Jelen felhívás alapján pályázni jogosult minden gondoskodáspolitikai tanulmányok mesterképzésben részt vevő személy, aki a benyújtás időpontjában aktív hallgatói jogviszonnyal rendelkezik.

**2. Az ösztöndíj formája és mértéke**

2.1. A jelen felhívás alapján elnyerhető támogatás egyösszegű pénzbeli ösztöndíj.

2.2. Az ösztöndíj összege: **bruttó 200.000 Ft**, azaz bruttó kettőszázezer forint egyszeri juttatás.

2.3. Az ösztöndíjnak a pályázó által a pályázatában megjelölt bankszámlára történő utalásáról a támogató döntés alapján utólag a Slachta Margit Nemzeti Szociálpolitikai Intézet gondoskodik.

**3. Támogatott tevékenység**

3.1. Egyéni kutatáson alapuló legalább **0,5 szerzői ív (20.000 leütés)** terjedelmű pályamunka az alábbi témakörök valamelyikén belül, amely a gondoskodáspolitika területén a gyakorlati munka, illetve szabályozás területén hasznosítható eredményt vagy következtetést tartalmaz.

3.2. Témakörök – a gondoskodáspolitika tárgykörén belül

* Mesterséges intelligencia
* Modern technológiák
* Jogi szabályozás
* Nemzetközi gyakorlatok

3.3. A pályaművek benyújtása, hasznosítása

Az elkészült pályaművet elektronikusan (.doc / .docx formátumban) szükséges benyújtani magyar nyelven a mellékelt szerzői útmutatónak megfelelően. A pályamű címét és összefoglalóját (absztrakt) azonban a magyar mellett angol nyelven is be kell nyújtani. A pályázó a dokumentum átadásával időben és térben nem korlátozott, visszavonhatatlan, kizárólagos és átruházható felhasználási jogot is ad minden ismert felhasználási és hasznosítási mód tekintetében a Magyar Állam és annak intézményei számára azzal a kivétellel, hogy az elkészült művet saját maga is jogosult a tanulmányaihoz kapcsolódó célra – szakdolgozatként vagy tudományos diákköri pályamunkaként – felhasználni. A Támogató a pályaműveket kifejezetten print és/vagy elektronikus folyóiratban, illetve kiadványban történő megjelentetés céljából fogadja be.

**4. A pályázatok benyújtása**

4.1. A pályázat benyújtásának módja: A pályázatot a gtt@nszi.gov.hu e-mail címre elektronikusan kell benyújtani. A pályázat tartalmazza:

1. a pályázó adatait tartalmazó adatlapot,
2. az elkészült pályaművet (.doc / .docx formátumban),
3. a pályázó jogosultságát igazoló hallgatói jogviszonyigazolást.

A hiányosan benyújtott pályázat érdemi vizsgálat nélkül elutasításra kerül!

4.2. A benyújtási határidő: **2025. 10. 31.**

A pályázatok benyújtási határideje jogvesztő!

4.3. A Támogató fenntartja magának a jogot, hogy a benyújtott pályázattal kapcsolatban kiegészítő tájékoztatást kérjen. Támogató fenntartja magának a jogot, hogy a nyertes pályaművet lektoráltassa, illetve korrektúráztassa. Pályázó vállalja, hogy a lektor vagy korrekor észrevételei alapján a megjelentetéshez szükséges formai, illetve helyesírási javításokat a pályaműben átvezeti, vagy ennek elvégzésére Támogatót felhatalmazza.

**5. A rendelkezésre álló forrás**

5.1. A jelen felhívás alapján kiosztható támogatás céljára bruttó 2.400.000 Ft keretösszeg áll rendelkezésre.

5.2. A Támogató fenntartja azt a jogát, hogy megfelelő számú vagy minőségű pályázat hiányában a támogatást ne vagy csak részben ossza ki.

**6. Bírálat és eredményhirdetés**

6.1. A beérkezett pályaműveket a Gondoskodáspolitikai Tudományos Tanács elnöke által felkért bírálóbizottság értékeli. A döntéssel szemben nincs helye jogorvoslatnak.

**Szerzői útmutató**

A plagizálás bármely formája etikátlan és elfogadhatatlan. A szerzőknek szavatolniuk kell, hogy a tanulmány saját, eredeti szellemi alkotásuk, illetve amennyiben felhasználták mások munkáit, kifejezéseit, akkor azokat megfelelő módon szükséges idézniük és szakszerűen hivatkozni rájuk. A mesterséges intelligencia igénybe vételét hivatkozásként megfelelően fel kell tüntetni, és annak használata nem veszélyeztetheti a mű eredetiségét, illetve szerzőiségét.

A szerzőknek rendelkezniük kell ORCID azonosítóval (nyílt kutatói azonosító). ORCID regisztrációra a következő linken van lehetőség: <https://orcid.org/register>.

***A publikáció tartalmi felépítése***

* Publikáció címe (magyarul és angolul)
* Absztrakt: a publikáció rövid tartalmi összefoglalója (magyarul és angolul)
* Publikáció szövege
* Irodalomjegyzék

***Nyelv***Magyar, ugyanakkor a cikk címét és összefoglalóját angol nyelven is szükséges benyújtani.

***Szerkezet***A tagolás, az alfejezetek beosztása az írásmű jellegétől függ. Egy cikken belül legfeljebb háromszintű tagolás alkalmazható. A téma jellegétől, az alcímek szintjeinek számától, és attól függően, hogy az egyes részeket mennyire határozottan akarjuk elkülöníteni, az alárendeltségi viszonyokat megtartva az alcímek bármilyen kombinációja alkalmazható. Ha számozzuk a fejezeteket, azok decimálisan legyenek számozva 1-gyel kezdve, tehát például:

1. Fejezet címe
2. Fejezet címe
2.1. Alfejezet címe
2.1.1. Harmadik szintű alfejezet címe

***Kiemelés***Értelmi kiemelés, hangsúlyozás: *kurzívval* (tehát ne félkövérrel vagy aláhúzással); nyelvi adatok a szövegben: *kurzívval*; idézett művek címei: *kurzívval*.

***Glosszák***Egyszeres idézőjellel, például *ánima* ’lélek’.

***Idézetek***A 40 szónál rövidebb idézeteket a szövegben közöljük, idézőjelben. A 40 szónál hosszabb idézetek külön bekezdésbe kerüljenek, 1 cm-es behúzással, idézőjel nélkül. Az idézeteket azonnal kövesse a forrás megjelölése zárójelben (szerző, évszám, oldalszám).

***Hosszú kötőjel***Ha „tól–ig” értelemről van szó (pl. oldalszámok), hosszú kötőjelet használjunk; tapadjon, például: 123–127. old.

***Gondolatjel***Gondolatok közbeékelésére; nem tapad, például: Johnson — és mások — úgy gondolják…

***Lábjegyzet***Megjegyzésekhez, magyarázatokhoz. Lábjegyzet legyen, ne végjegyzet! A hivatkozásokhoz ne használjunk lábjegyzetet!

***Hivatkozások***Rövidített hivatkozás a szövegben (szerző, évszám). A hivatkozás lehet a mondat végén zárójelben (a szerző vezetéknevét vesszővel elválasztva követi az évszám, oldalszám megjelölésekor az évszám és az oldalszám között is vessző van), vagy narratív (például: Koehler (2016) megjegyzi, hogy…). A cikk végén hivatkozáslista (irodalomjegyzék) tartalmazza a szövegben megjelölt hivatkozásokat.

***Hivatkozás formája a szövegben (szerző, évszám):***

|  |  |  |
| --- | --- | --- |
|  | **Zárójeles hivatkozás** | **Narratív hivatkozás** |
| **Egy szerző** | (Luna, 2020) | Luna (2020) |
| **Két szerző** | (Salas & D’Agostino, 2020) | Salas és D’Agostino (2020) |
| **Három vagy több szerző** | (Martin et al., 2020) | Martin és mtsai (2020) |

Ugyanazon szerző(k) ugyanabban az évben megjelent publikációinak megkülönböztetése: (Judge & Kammeyer-Mueller, 2012a), (Judge & Kammeyer-Mueller, 2012b).

***Hivatkozott művek formája az irodalomjegyzékben***A vezetéknév szerinti betűrendben:
Szerző(k) (évszám). Cím. Kiadó. DOI
A szerző(k) keresztnevét rövidítve, nem magyar szerzők esetében a vezetéknévtől vesszővel elválasztva adjuk meg. A DOI megadása — amennyiben létezik — kötelező.

*Folyóiratcikk:*McCauley, S. M., & Christiansen, M. H. (2019). Language learning as language use: A cross-linguistic model of child language development. Psychological Review, 126(1), 1–51. <https://doi.org/10.1037/rev0000126>

*Könyv:*Brown, L. S. (2018). Feminist therapy (2nd ed.). American Psychological Association. <https://doi.org/10.1037/0000092-000>

*Szerkesztett kötet:*Schmid, H.-J. (szerk.). (2017). Entrenchment and the psychology of language learning: How we reorganize and adapt linguistic knowledge. American Psychological Association; De Gruyter Mouton. <https://doi.org/10.1037/15969-000>

*Könyvrészlet:*Balsam, K. F., Martell, C. R., Jones, K. P., & Safren, S. A. (2019). Affirmative cognitive behavior therapy with sexual and gender minority people. In G. Y. Iwamasa & P. A. Hays (szerk.), Culturally responsive cognitive behavior therapy: Practice and supervision (2nd ed., pp. 287–314). American Psychological Association. <https://doi.org/10.1037/0000119-012>

*Disszertáció:*Harris, L. (2014). Instructional leadership perceptions and practices of elementary school leaders [PhD disszertáció]. University of Virginia.